L'Ajuntament realitza labors de neteja i desbrossament en el barranc de Mandor
13 de maig de 2025

• Les actuacions contribueixen al manteniment ecològic i paisatgístic d'aquest espai natural.

L'Ajuntament de l'Eliana està duent a terme aquests dies una nova actuació de neteja i desbrossament al barranc de Mandor, una intervenció que es realitza de manera periòdica diverses vegades a l'any sobre els seus 2,3 quilòmetres de longitud amb l'objectiu de preservar aquest entorn natural i garantir la seguretat i salubritat de la zona.

Aquestes tasques, en les quals el consistori inverteix anualment 17.000 euros, permeten previndre riscos associats a l'acumulació de residus i vegetació seca, especialment en dos moments crucials: amb l'arribada d'altes temperatures i a la tardor, amb la previsió de pluges torrencials, al mateix temps que contribueixen al manteniment ecològic i paisatgístic del barranc, un dels espais naturals més significatius del municipi.

Des del consistori es recorda la importància de respectar i cuidar aquest entorn, i s'agraeix la col·laboració de la ciutadania per a mantindre'l net i en bon estat.